এমন ব্যবস্থা কি মুসলিম পার্সোনাল ল বোর্ড করতে পারবে, যাতে বিয়ের সময়েই মুসলিম মহিলারা জানিয়ে দিতে পারেন, তিন তালাক প্রথা মেনে নিতে তাঁরা রাজি কি না— প্রশ্ন করল সুপ্রিম কোর্ট। অল ইন্ডিয়া মুসলিম পার্সোনাল ল বোর্ডের (এআইএমপিএলবি) কৌঁসুলি কপিল সিব্বলকে বুধবার সর্বোচ্চ আদালত এই প্রশ্ন করেছে। আদালতের মাধ্যমে তিন তালাক প্রথার অবলুপ্তি একেবারেই উচিত হবে না বলে এ দিন সওয়াল করেছিলেন সিব্বল। তার প্রেক্ষিতেই প্রধান বিচারপতির নেতৃত্বাধীন বেঞ্চ এই প্রশ্ন করেছে। সর্বোচ্চ আদালতের এই প্রস্তাব সম্পর্কে মুসলিম পার্সোনাল ল বোর্ডের মত কী, বোর্ডে আলোচনা করে তা জানানো হবে। প্রধান বিচারপতির নেতৃত্বাধীন বেঞ্চকে এ কথাই জানিয়েছেন সিব্বল। তিন তালাক, নিকাহ হালালা এবং বহুবিবাহের প্রথাকে চ্যালেঞ্জ জানিয়ে যে একগুচ্ছ মামলা দায়ের হয়েছে, আজ ছিল তার শুনানির পঞ্চম দিন। প্রধান বিচারপতি জেএস খেহরের নেতৃত্বে মোট পাঁচ বিচারপতির বেঞ্চ মামলাটি শুনছে। এআইএমপিএলবি-র তরফে সওয়াল করতে গিয়ে কপিল সিব্বল এ দিন সর্বোচ্চ আদালতকে জানান, তিন তালাক প্রথা এখন ‘মৃত্যুপথযাত্রী’। মুসলিমদের মধ্যে এমনিতেই এই প্রথার চল খুব কমে এসেছে বলে তিনি দাবি করেন। তবে সিব্বল আশঙ্কা প্রকাশ করেন, তিন তালাক প্রথার সম্পূর্ণ অবলুপ্তি ঘটাতে এই বিষয়ে যদি আদালত হস্তক্ষেপ করে, তা হলে উল্টো ফল হতে পারে। সংখ্যালঘুরা মনে করতে পারেন, তাঁদের অধিকারে হস্তক্ষেপ হচ্ছে, ফলে তিন তালাকের প্রবণতা আচমকা বেড়ে যেতে পারে, মত সিব্বলের। মুসলিম মহিলাদের একাধিক সংগঠন তিন তালাকের অবলুপ্তি চাইছে। তাঁরা আদালতের হস্তক্ষেপেরই পক্ষে। কিন্তু মুসলিম পার্সোনাল ল বোর্ড আদালতের হস্তক্ষেপ রোখার মরিয়া চেষ্টা চালাচ্ছে। —ফাইল চিত্র। দেশের প্রাক্তন আইনমন্ত্রী তথা প্রখ্যাত আইনজীবী কপিল সিব্বলের এই সওয়ালের প্রেক্ষিতে এ দিন সুপ্রিম কোর্ট প্রশ্নের আকারে একটি প্রস্তাব রেখেছে। তিন তালাক প্রথা মানবেন, নাকি মানবেন না, মুসলিম মহিলারা নিজেরাই তা স্থির করবেন, এমনটা কি সম্ভব? বুধবার জানতে চেয়েছে সুপ্রিম কোর্ট। সে ক্ষেত্রে মুসলিম বিবাহ রেজিস্ট্রেশন বা নিকাহনামার সময়েই জানতে চাওয়া হবে, তিন তালাক প্রথা মেনে নিতে মহিলারা রাজি কি না। নিকাহনামায় এই সংস্থান রাখার জন্য সব কাজিকে নির্দেশ দিতে হবে। এই ব্যবস্থা সম্ভব কি? প্রশ্ন সুপ্রিম কোর্টের। নিকাহনামাতেই তিন তালাক প্রথাকে না বলার অধিকার মহিলাদের দেওয়া সম্ভব কি না, সিব্বল এ দিন তা আদালতকে জানাতে পারেননি। ল বোর্ডের সদস্যরা এ বিষয়ে নিজেদের মধ্যে আলোচনা করে আদালতকে মতামত জানাবেন। সিব্বল এমনই জানিয়েছেন।